CELEX: 52015PC0322
Language: lv
Date: 2015-07-01
Title: Priekšlikums PADOMES LĒMUMS par nostāju, kas Eiropas Savienībai jāieņem Pasaules Tirdzniecības organizācijas Vispārējā padomē par Kazahstānas Republikas iestāšanos PTO

EIROPAS KOMISIJA
            Briselē, 1.7.2015
            COM(2015) 322 final
            2015/0141(NLE)
            Priekšlikums
            PADOMES LĒMUMS
            par nostāju, kas Eiropas Savienībai jāieņem Pasaules Tirdzniecības organizācijas Vispārējā padomē par Kazahstānas Republikas iestāšanos PTO
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Pasaules tirdzniecības organizācijas (PTO) dalībvalstu un Kazahstānas Republikas vienošanās par Kazahstānas Republikas iestāšanās nosacījumiem organizācijā ir nobeiguma posmā. Tas panākts pēc 20 gadu ilgām sarunām, kas sākās 1996. gadā, kad Kazahstānas Republika iesniedza pieteikumu par iestāšanos PTO. Iestāšanās nosacījumu kopsavilkums ir izklāstīts turpmāk 5. punktā.
            
            
               Iesniedzot Padomei apstiprināšanai Kazahstānas Republikas iestāšanās noteikumus PTO, Komisija uzskata, ka šie noteikumi nodrošina līdzsvarotu un vērienīgu tirgus atvēršanas saistību kopumu, kas nodrošinās ievērojamus ieguvumus gan Kazahstānas Republikai, gan tās PTO tirdzniecības partneriem.
            
            
               •Saskanība ar pašreizējiem noteikumiem konkrētajā politikas jomā
            
            
               
                  Daudzpusēja sadarbība ir ES tirdzniecības politikas stūrakmens, un ES atbalsta trešo valstu iestāšanos PTO, ievērojot atbilstošus nosacījumus. 
               
            
            
               •Saskanība ar citām ES politikas jomām
            
            
               
                  Saskaņā ar ES ārējo darbību šis priekšlikums ļaus Kazahstānai iekļauties daudzpusējā tirdzniecības sistēmā un pavērs ceļu jauna partnerības un sadarbības nolīguma īstenošanai starp Kazahstānu un ES.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Padomes Lēmums, ar ko apstiprina Kazahstānas Republikas iestāšanās noteikumus Pasaules tirdzniecības organizācijā (PTO), ir nepieciešams saskaņā ar Līguma par Eiropas Savienības darbību (LESD) 218. panta 9. punktu, pirms ES šādu apstiprinājumu var oficiāli atbalstīt PTO.
            
            
               •Subsidiaritāte (joma, kas nav Savienības ekskluzīvā kompetencē) 
            
            
               Neattiecas. ES ekskluzīvā kompetence tirdzniecības jomā.
            
            
               •Proporcionalitāte
            
            
               Nepieciešams Padomes Lēmums saskaņā ar 218. panta 9. punktu.
            
            
               •Instrumenta izvēle
            
            
               Nepieciešams Padomes Lēmums saskaņā ar 218. panta 9. punktu.
            
            
               3.EX - POST IZVĒRTĒJUMU REZULTĀTI, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMI
            
         
         
            
               •Ex-post izvērtējumi/spēkā esošo tiesību aktu derīguma pārbaude
            
            
               
                  Neattiecas.
               
            
            
               •Apspriešanās ar ieinteresētajām personām
            
            
               
                  Neattiecas.
               
            
            
               •Ekspertu atzinumu pieprasīšana un izmantošana
            
            
               
                  Neattiecas.
               
            
            
               •Ietekmes novērtējums
            
            
               
                  Nav vajadzīgs. Nepieciešams Padomes Lēmums saskaņā ar 218. panta 9. punktu.
               
            
            
               •Normatīvā atbilstība un vienkāršošana
            
            
               
                  Priekšlikums nav saistīts ar REFIT.
               
            
            
               •Pamattiesības
            
            
               
                  Šis priekšlikums neietekmē pamattiesības.
               
            
            
               4.IETEKME UZ BUDŽETU
            
            
               
                  Priekšlikums neietekmē budžetu.
               
            
            
               5.CITI JAUTĀJUMI
            
            
               •Īstenošanas plāni un uzraudzības, izvērtēšanas un ziņošanas pasākumi
            
            
               
                  Neattiecas.
               
            
            
               •Konkrētu priekšlikuma noteikumu sīks skaidrojums
            
            
               Iestāšanās nosacījumu kopsavilkums
            
            
               Saistību saraksts
            
         
         
            
               Preces (vispārīgi)
            
            
               Kazahstānas muitas tarifu sarakstā ir 11 812 valsts tarifa pozīcijas (10 ciparu līmenī). Plānā ir 2 441 lauksaimniecības preču tarifa pozīcijas un 9 371 ar lauksaimniecību nesaistītu preču tarifa pozīcijas.
            
            
               Kazahstāna pabeigs īstenot savas saistošās likmes saistības 5 gadu laikā no tās iestāšanās dienas (2020. gads). Attiecībā uz tarifa pozīcijām, kurām ir ad valorem likme (10 602 no 11 812), Kazahstānas iestāšanās saistību sarakstā vidējā galīgā saistošā likme (FBR) ir 6,9 %. 
            
            
               Daudzos gadījumos šīs likmes ir zemākas par Eirāzijas Ekonomikas savienības likmēm. Kazahstāna plāno atcelt atbrīvojumus, uz kuriem tās ir balstītas, un saskaņot savas likmes ar Savienības likmēm. Šis process sāksies ne ātrāk kā trīs gadus un sešus mēnešus pēc galīgo saistošo likmju pilnīgas īstenošanas, un tā pamatā būs īpašs mehānisms, kas izstrādāts saskaņā ar darba grupas ziņojumu (skatīt turpmāk). 
            
            
               Rūpniecības preču tarifi 
            
            
               –Vidējā FBR produktiem, kas nav lauksaimniecības produkti, ir 6 %.
            
            
               –Augstākais vidējās likmes apjoms, apmēram 8 % - 10 %, ir mēbelēm, stiklam un keramikai. 
            
            
               –Kazahstāna piekrita beznodokļu režīma ieviešanai attiecībā uz farmaceitiskajiem produktiem un informācijas tehnoloģiju produktiem, nosakot šiem produktiem galīgo saistošo likmi 0 %.
            
            
               –Tarifu augstākā likme ir 15 % dažiem metāliem, kas nav krāsainie metāli, un mēbelēm. 
            
            
               –Dažām rūpniecības precēm piemēro non-ad-valorem FBR saistības: īpašas likmes tekstilizstrādājumiem un apaviem un saliktas likmes lietotiem vieglajiem automobiļiem.
            
            
               Lauksaimniecības preču tarifi 
            
            
               –AdValorem saistības piemēro 71 % no Kazahstānas lauksaimniecības produktu saraksta. FBR saistības attiecībā uz minētajām tarifa pozīcijām ir 8,3 %. 
            
            
               –Lauksaimniecībā non-ad-valorem saistības ietver īpašo, jaukto un salikto FBR, ko piemēro galvenokārt mājputniem, sieram, konditorejas izstrādājumiem, vīnam, alkoholiskajiem dzērieniem, augļu sulām un rīsiem.
            
            
               Eksporta nodokļi
            
            
               Kazahstānas Republika ir uzņēmusies saistības likvidēt vai samazināt izvedmuitas nodokļus un neieviest jaunus izvedmuitas nodokļus 370 produktiem, kas interesē ES eksportētājus. Turklāt gadījumā, ja Eirāzijas Ekonomikas Savienības ietvaros vienādos izvedmuitas nodokļus, Kazahstānas likmes tiks samazinātas līdz zemākajām vai nu Kazahstānai, vai Krievijas Federācijai saistošajām likmēm.
            
            
               Pakalpojumi 
            
            
               Kazahstānas Republika uzņemsies saistības attiecībā uz pieeju tirgum un valsts režīmu daudzās pakalpojumu nozarēs, tostarp profesionālo, datoru un citu uzņēmējdarbības pakalpojumu, sakaru pakalpojumu, būvniecības pakalpojumu, izplatīšanas pakalpojumu, izglītības pakalpojumu, vides pakalpojumu, finanšu (apdrošināšanas un banku) pakalpojumu, veselības un sociālo pakalpojumu, tūrisma pakalpojumu un transporta pakalpojumu nozarēs.
            
            
               Saistības saskaņā ar protokolu
            
            
               Iestāšanās procesa pēdējā daudzpusējā posmā PTO dalībnieki kopīgi centās nodrošināt Kazahstānas Republikas tirdzniecības likumu un iestāžu principiālu atbilstību PTO noteikumiem un nolīgumiem, izklāstot tos iestāšanās protokolā un darba grupas ziņojumā. Ņemot vērā iepriekš minēto, Kazahstānas Republika uzņēmās darba grupas ziņojumā ietvertās standarta saistības un atteicās no pārejas periodiem, izņemot attiecībā uz PTO līgumu par investīciju pasākumiem, kas saistīti ar tirdzniecību.
            
            
               ES īpaši nozīmīgi ir turpmāk izklāstītie jautājumi.
            
         
         
            
               Piekļuve cauruļvadiem
            
            
               Ārvalstu investoru juridiskām personām Kazahstāna, kas ražo jēlnaftu un gāzi saskaņā ar Kazahstānas valsts tiesību aktiem, bez diskriminācijas tiks nodrošināta piekļuve cauruļvadiem, kas daļēji vai pilnībā pieder valstij un ko pārvalda valsts, saskaņā ar valsts tiesību aktiem un ņemot vērā šādu cauruļvadu atlikušo pieejamo kapacitāti, pamatojoties uz pastāvošām piekļuves tiesībām.
            
            
               Valsts īpašumā esoši un valsts kontrolēti uzņēmumi, uzņēmumi ar īpašām un ekskluzīvām privilēģijām 
            
            
               No iestāšanās dienas šādi uzņēmumi, iesaistoties komercdarbībā, pirkumus, kuri nav paredzēti valsts lietošanai, un pārdošanu starptautiskajā tirdzniecībā veiks saskaņā ar PTO līguma piemērojamajiem noteikumiem. Minētie uzņēmumi šādu pirkšanu un pārdošanu veiks saskaņā ar komerciāliem apsvērumiem, tostarp cenu, kvalitāti, pieejamību, pārdošanas iespējamību un transportu, un dos citu PTO dalībnieku uzņēmumiem atbilstīgas iespējas saskaņā ar ierasto uzņēmējdarbības praksi pretendēt uz dalību šādos pirkšanas vai pārdošanas darījumos.
            
            
               Cenu politika
            
            
               No iestāšanās dienas Kazahstāna piemēros preču un pakalpojumu cenu kontroli atbilstīgi PTO līgumam, ņemot vērā eksportējošo dalībvalstu intereses. Cenu kontroles pasākumi netiks izmantoti, lai nodrošinātu iekšzemes produkcijas aizsardzību vai vājinātu Kazahstānas saistības pakalpojumu nozarē. 
            
            
               Kazahstānas un Eirāzijas Ekonomikas Savienības tarifa likmju saskaņošana nākotnē
            
            
               Ir izveidots īpašs mehānisms, lai pirms tarifa likmju saskaņošanas nodrošinātu, ka PTO dalībnieki, kurus tas skar, saņemtu atbilstošu kompensāciju. Ja Eirāzijas Ekonomikas Savienība nepiemēros kompensāciju, par kuru ir panākta vienošanās, turpinās piemērot Kazahstānas saraksta likmes.
            
            
               Muitas vērtējums
            
            
               No iestāšanās dienas Kazahstāna piemēros savus muitas vērtības noteikšanas tiesību aktus un praksi, tostarp pasākumus, lai nepieļautu pārāk zemas preču vērtības noteikšanu, saskaņā ar PTO līgumu, tostarp 1994. gada PTO Vispārējās vienošanās par tarifiem un tirdzniecību I pantu un 1994. gada PTO Vienošanos par GATT VII panta īstenošanu. Attiecīgi, Kazahstāna neizmantos nevienu no minimālajām vērtībām, piemēram, atsauces cenas vai fiksētas vērtējuma likmes, kas paredzētas muitai preču novērtēšanai.
            
            
               Sanitārie un fitosanitārie pasākumi
            
            
               Kazahstāna ir apņēmusies risināt sarunas un savstarpēji vienoties par divpusējiem veterināriem sertifikātiem ar trešo valsti attiecībā uz precēm, kurām piemēro veterināro kontroli un kuras ieved Kazahstānas teritorijā līdz brīdim, kamēr stājas spēkā Eirāzijas Ekonomikas Savienības veterinārie sertifikāti ar trešo valsti attiecībā uz šādām precēm (par šādiem sertifikātiem ir panākta vienošanās starp ES un Kazahstānu un tiem būtu jāstājas spēkā 2015. gada 15. jūlijā). Turklāt, īstenojot Eirāzijas lēmumus, Kazahstāna kā priekšnoteikumus, lai importētu Kazahstānā zema riska produktus, neprasīs, lai uzņēmums būtu iekļauts reģistrā, un neprasīs, lai būtu sekmīgi veikta revīzija. Turklāt gadījumos, kad ne Eirāzijas, ne valsts līmenī nav noteiktas obligātas veterinārās vai fitosanitārās, vai sanitāri epidemioloģiskās un higiēnas prasības, Kazahstāna piemēros attiecīgos starptautiskos standartus, vadlīnijas un ieteikumus saskaņā ar PTO SFP līgumu. Gadījumos, kad spēkā esošs SFP pasākums nav pamatots ar starptautiskiem standartiem, ja tādi pastāv, Kazahstānā piemēros attiecīgos starptautiskos standartus vai to daļas, ja vien netiek iesniegts zinātnisks šāda pasākuma pamatojums saskaņā ar PTO SFP līgumu.
            
            
               Nolīgums par valsts iepirkumu
            
            
               Kazahstāna plāno pievienoties PTO Nolīgumam par valsts iepirkumu. Kazahstāna pēc iestāšanās pieprasīs nolīguma "novērotāja" statusu un četru gadu laikā pēc iestāšanās PTO iesniegs dalības pieteikumu ar aptvēruma piedāvājumu. 
            
            
               2015/0141 (NLE)
            
            
               Priekšlikums
            
            
               PADOMES LĒMUMS
            
            
               par nostāju, kas Eiropas Savienībai jāieņem Pasaules Tirdzniecības organizācijas Vispārējā padomē par Kazahstānas Republikas iestāšanos PTO
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 91. pantu, 100. panta 2. punktu un 207. panta 4. punkta pirmo daļu saistībā ar 218. panta 9. punktu,
            
         
         
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Kazahstānas Republikas valdība 1996. gada 29. janvārī iesniedza pieteikumu par pievienošanos Marakešas Līgumam par Pasaules Tirdzniecības organizācijas (PTO) izveidošanu saskaņā ar minētā līguma XII pantu.
            
            
               (2)Lai panāktu vienošanos par iestāšanās noteikumiem, kas būtu pieņemami Kazahstānas Republikai un visiem PTO dalībniekiem, 1996. gada 6. februārī tika izveidota Kazahstānas Republikas iestāšanās darba grupa.
            
            
               (3)Komisija Savienības vārdā risināja sarunas par Kazahstānas Republikas visaptverošu tirgus atvēršanas saistību kopumu, kas ir Savienības interesēs attiecībā uz tarifiem, izvedmuitas nodokļiem un pakalpojumu tirdzniecību.
            
            
               (4)Šīs saistības tagad ir iekļautas Kazahstānas Republikas iestāšanās PTO protokolā.
            
            
               (5)Paredzams, ka iestāšanās PTO radīs pozitīvu un ilgstošu ieguldījumu Kazahstānas Republikas ekonomisko reformu un ilgtspējīgas attīstības procesā.
            
            
               (6)Tāpēc būtu jāapstiprina iestāšanās protokols.
            
            
               (7)PTO izveidošanas līguma XII pantā noteikts, ka iestāšanās noteikumi ir savstarpēji jāsaskaņo PTO un valstij, kas iestājas, un ka PTO ministru konference apstiprina iestāšanās noteikumus no PTO puses. PTO izveidošanas līguma IV panta 2. punktā noteikts, ka ministru konferenču sanāksmju starplaikā tās funkcijas pilda Vispārējā padome.
            
            
               (8)Tādēļ ir nepieciešams noteikt Savienības nostāju par Kazahstānas Republikas iestāšanos PTO, kura jāieņem PTO Vispārējā padomē,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Nostāja, kas Eiropas Savienībai jāieņem Pasaules Tirdzniecības organizācijas Vispārējā padomē par Kazahstānas Republikas iestāšanos PTO, ir atbalstīt iestāšanos.
            
            
               2. pants
            
            
               Šis lēmums stājas spēkā tā pieņemšanas dienā.
            
            
               Briselē,
            
            
               
                     Padomes vārdā —
               
               
                     priekšsēdētājs